Egpaar red tieners uit seeMelkbosstrand Foto: Ossewa, Wikimedia Commons ŉ Egpaar wat toevallig op die strand was toe vier tieners deur ŉ seestroom meegesleur is, het drie van die tieners uit die see help red. Die vierde tiener word egter nog gesoek. Die voorval het Sondag by Sunset Beach naby Melkbosstrand in die Wes-Kaap plaasgevind. Die Nasionale Seereddingsinstituut (NSRI) is ontbied nadat berigte ontvang is oor vier tieners, almal in hul laat tienerjare, wat in die see in die moeilikheid beland het. ŉ Aantal nooddienste en paramedici het op die noodoproep reageer. “Met nooddiensbeamptes se aankoms op die toneel is vasgestel dat een van die tieners reeds deur ŉ egpaar van Mauritius uit die see gered is. Hulle het die NSRI se pienk reddingsboei gebruik,” het Terence Lawson, woordvoerder van die NSRI in Melkbosstrand gesê. “Nog ŉ omstander het die see ingevaar met ŉ lyfbord en nog twee van die tieners uit die water gehaal. Die man van Mauritius het hom gehelp en hulle kon daarin slaag om die twee na veiligheid te bring.” Die drie tieners het geen beserings opgedoen nie en dus geen mediese behandeling benodig nie. Die vierde tiener, ŉ seun van Mandalay, was egter nêrens in sig nie en ŉ uitgebreide soektog is van stapel gestuur om hom op te spoor. “Teen Sondagmiddag was daar egter geen teken van die tiener nie. Polisieduikers is tans op die toneel en die soektog duur voort.” Daar is intussen vasgestel dat ŉ vrou deur dieselfde seestroom meegesleur is, net ŉ paar minute voordat die tieners in die moeilikheid beland het. Sy is ook deur omstanders uit die see gered. Die NSRI het alle omstanders geloof vir hul hulp om die onderskeie swemmers uit die see te help.